E siguec aquerò que Fiódor Pávlovich comencèc a espleitar, atau, donc, se predèc a gésser-se'n en tot hèr petites entregues, enviaments esporadics, e se passèc que, ath cap d'uns quate ans, quan Mitia perdec era paciéncia e se presentèc de nauèth ena nòsta localitat entà apraiar, d'un còp, toti es ahèrs damb eth sòn aujòl, desnishèc, entara sua suspresa, que ja non auie arren d'arren, qu'enquia e tot ère de mau hèr tier es compdes, que ja auie recebut, en efectiu, de sa pair tot eth valor que corresponie as sues propietats e qu'autanplan ère en deute damb eth; confirmèc que per taus o quaus transaccions, qu'eth madeish auie desirat participar ath sòn moment, non auie dret a exigir arren mès, e atau succesiuaments.